REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/364-13

4. oktobar 2013. godine

B e o g r a d

ZAPISNIK

52. SEDNICE ODBORA ZA FINANSIJE, REPUBLIČKI BUDžET I KONTROLU

TROŠENjA JAVNIH SREDSTAVA ODRŽANE 4. OKTOBRA 2013. GODINE

Sednica je počela u 9,30 časova.

Sednicom je predsedavala Vesna Kovač, predsednik Odbora.

Pored predsednika Odbora, sednici su prisustvovali članovi Odbora: Zoran Antić, Veroljub Arsić, Božidar Đelić, Zoran Kasalović, Radmilo Kostić, Dušica Nikolić, Zoltan Pek, Dragan Tomić i Momo Čolaković i zamenici članova Odbora: Radoslav Komlenović, umesto člana Odbora Vojislava Vujića i dr Vladimir Marinković, umesto člana Odbora dr Milorada Mijatovića.

Sednici nisu prisustvovali članovi Odbora: Radojko Obradović, Žika Gojković, Bojan Đurić, Aleksandar Senić i Đorđe Stojšić.

Sednici je prisustvovala Radmila Jagodić, pomoćnik ministra finansija, rukovodilac Sektora za imovinsko-pravne poslove.

Na predlog predsednika, Odbor je jednoglasno utvrdio sledeći

D n e v n i r e d

1. Razmatranje Predloga zakona o izmeni Zakona o javnoj svojini, koji je podnela Vlada, u načelu.

**Prva tačka dnevnog reda** - Razmatranje Predloga zakona o izmeni Zakona o javnoj svojini

U diskusiji su učestvovali: mr Božidar Đelić, Radmila Jagodić, Zoran Kasalović, Vesna Kovač, Dragan Tomić i dr Vladimir Marinković.

Radmila Jagodić, pomoćnik ministra finansija, obrazložila je razloge izmene Zakona o javnoj svojini, kojom se produžava rok iz člana 82. stav 3. Zakona o javnoj svojini sa dve godine na tri godine. Prekluzivan rok ističe 6. oktobra 2013. godine, a veliki broj javnih preduzeća, društava kapitala i njihovih zavisnih društava nije podnelo zahteve za upis prava svojine u javnu evidenciju o nepokretnostima i pravima na njima. Istakla je da se ovom izmenom Zakona postiže svrha Zakona o javnoj svojini, odnosno uređenje javne svojine i svojine javnih preduzeća.

Božidar Đelić je ocenio da je nedopustivo to što ministar finansija nije došao na sednicu Odbora da obrazloži Predlog zakona. Istakao je da je cilj donošenja Zakona o javnoj svojini, 2011. godine, bio da osnivači javnih preduzeća, na svim nivoima od opštine do države, provere i utvrde koju imovinu imaju javna preduzeća, kako bi javna preduzeća mogla autonomno da posluju, čime bi se rasteretio budžet Republike. Pojedina javna preduzeća su godinama proširivala osnivačke akte i time uvećavala svoju imovinu, bez zakonskog osnova. Tu imovinu javna preduzeća nisu mogla da založe, jer je po zakonu bila republička. Istakao je da je Zakon o javnoj svojini sistemski zakon, preko koga se utiče na stepen decentaralizacije, jer bez svojine i finansija nema ni realne decentralizacije. Predložio je da Odbor, do kraja 2013. godine, održi posebnu sednicu, na kojoj će se razmotriti sprovođenje i rezultati primene Zakona o javnoj svojini i Zakona o restituciji, jer se primenom ovih zakona određuje šta kome pripada u našoj zemlji.

Zoran Kasalović je rekao da je Zakon o javnoj svojini donet uz podršku lokalnih samouprava i Konferencije gradova i opština, sa ciljem da se utvrde vlasnici imovine, kojom će se onda bolje raspolagati i efikasnije poslovati. Ukazao je da se, na sednicama Odbora, prilikom razmatranja izveštaja Državne revizorske institucije o reviziji finansijskih izveštaja i pravilnosti poslovanja javih preduzeća, glavna primedba odnosila na nepostojanje jedinstvene evidencije državne imovine. Zatražio je od predstavnika Ministarstva finansija da obrazloži razloge nepostojanja akata potrebnih za podnošenje zahteva za upis svojine u javnu evidenciju, kao i da navede koja javna preduzeća nisu postupila u roku od dve godine.

Radmila Jagodić je odgovorila da problem predstavljaju široko postavljena osnivačka akta javnih preduzeća, od kojih su neka osnovana pre 50 godina, a da osnivači i javna preduzeća nisu tokom godina razgraničili i upisali svoju imovinu, niti je prijavili Republičkoj direkciji za imovinu. Pri tome, u članu 82. Zakona je precizno navedeno koji uslovi moraju da se ispune da bi sa stekla svojina i šta je neophodno podneti uz zahtev za upis prava svojine.

Vesna Kovač, predsednik Odbora je postavila pitanje da li će produženje roka za godinu dana, s obzirom na iznete probleme, biti dovoljno da se ispune zahtevi predviđeni Zakonom.

Dragan Tomić je naglasio da je Zakon o javnoj svojini dobar, ali da u njegovoj primeni problem predstavlja to što mnogo drugih zakona i akata nije usklađeno sa njim, kao na primer Zakon o lokalnoj samoupravi i zakoni koji vode ka fiskalnoj centralizaciji. Napomenuo je i da su katastri nepokretnosti doprineli problemu, jer nisu u stanju da odgovore potrebama i koče primenu ovog zakona.

Dr Vladimir Marinković je istakao da je očekivao da će se razgovorati o konkretnom planu i načinu sprovođenja Zakona o javnoj svojini kako bi se obaveze završile u predloženom roku, imajući u vidu da postoje problemi u celokupnom javnom sektoru, ne samo u popisu imovine javnih preduzeća, već i vezi sa sačinjavanjem baze podataka o ukupnom broju zaposlenih, njihovim zaradama. Predložio je da Odbor tromesečno razmatra izveštaje o napredovanju u rešavanju problema i sprovođenju Zakona o javnoj svojini.

Odbor je većinom glasova (deset za, jedan protiv, jedan nije glasao) odlučio da predloži Narodnoj skupštini da prihvatiPredlog zakona o izmeni Zakona o javnoj svojini, u načelu.

Za izvestioca Odbora na sednici Narodne skupštine određena je Vesna Kovač, predsednica Odbora.

Tonski zapis 52. sednice Odbora čini sastavni deo ovog zapisnika.

Sednica je zaključena u 10,10 časova.

SEKRETAR ODBORA PREDSEDNIK ODBORA

Milena Sandić Vesna Kovač